स्वर्ग-नर्क जैसी धार्मिक मान्यताओं का प्रगति पर असर पड़ता है। इन आस्थाओं में मजबूती विकास की राह खोलती है, क्योंकि धर्म समाज में मेहनत, ईमानदारी और कर्तव्यपालन के भाव पैदा करता है, लेकिन रोचक बात यह है कि कर्म-कांड आर्थिक विकास पर उलटा असर डालते हैं।
दुनिया का हर धर्म ईश्वर या किसी न किसी अलौकिक शक्ति पर विश्वास रखना सिखाता है। इन धर्मो की यह सीख कोरी आस्था की बात नहीं, बल्कि यह चिंतन धारा वास्तव में असर दिखाती है। एक ताजा सर्वेक्षण में पाया गया है कि ईश्वर के प्रति आस्था वर्तमान जीवन में खुशहाली को बढ़ाती है। ऐसे लोग जीवन के उद्देश्यों के प्रति संवेदनशील होते हैं और ये समाज व अन्य व्यक्तियों का सहयोग भी करते हैं। इस सर्वे के अनुसार, धार्मिक आस्था वाले व्यक्तियों का समाज में महत्वपूर्ण योगदान होता है।
धर्म न होता तो मनुष्य इतना ज्ञान अर्जित कर लेने के बाद अभिमान और दंभ के कारण पागल हो गया होता। धार्मिक मान्यताएं मनुष्य और उस महान दैवी शक्ति के बीच विश्वास और आस्था के पुल का काम करती हैं। यह सच है कि विज्ञान की अभूतपूर्व उन्नति के कारण अब हमें दैवी प्रकोप इतने नहीं सताते, फिर भी दुखों, आवेगों और निराशाओं में हम जीवन की नौका प्रभु के हवाले कर मन को शांत रख पाते हैं। जब तक धर्म मनुष्य के आचरण और व्यक्तिगत नैतिकता से जुड़ा रहता है, तब तक वह सकारात्मक भूमिका निभाता है, मगर जैसे ही उसमें कर्मकांड व अंधविश्वास की अधिकता आने लगती है, धर्म अपनी उपयोगिता खोने लगता है।
लक्ष्मी धन की देवी है और समृद्धि को ईश्वर की कृपा माना जाता है, लेकिन इस बात पर कम ही चर्चा हुई है कि किसी समाज के धार्मिक विश्वास और आर्थिक विकास के बीच कैसा रिश्ता हो! कुछ अरसा पहले अमेरिका के प्रमुख अर्थशास्त्री रॉबर्ट मैकक्लियरी ने इस सवाल का सटीक जवाब देने का पहली बार गंभीर प्रयत्न किया। पश्चिम समाज के धार्मिक विश्वासों, चर्च की मौजूदगी और आर्थिक रुझान के गंभीर और विस्तृत अध्ययन के बाद उन्होंने पाया कि स्वर्ग-नर्क जैसी धार्मिक मान्यताओं का प्रगति पर असर पड़ता है। इन आस्थाओं में मजबूती विकास की राह खोलती है, क्योंकि धर्म समाज में मेहनत, ईमानदारी और कर्तव्यपालन के भाव पैदा करता है, लेकिन रोचक बात यह है कि कर्म-कांड आर्थिक विकास पर उलटा असर डालते हैं।
ईश्वर को सर्वगुण संपन्न माना जाता है और यही कारण है कि दुनिया में कोई भी अन्य चीज कला-कौशल के मापदंड पर परफेक्ट नहीं हो सकती। दुनिया में लाखों समाज-सुधारक, ज्ञानी-महात्मा व अवतार आए, लेकिन इंसानी जिंदगी में कमियां बरकरार हैं। निपुणता की एक ऐसी मिसाल कि जिसका सानी कोई इस जहान में न हो, इंसानी फितरत उसी की तलाश में सदियों से रही है। मनुष्य ने हमेशा यही कोशिश की है कि बेहतर से और बेहतर की तलाश की जाए। विज्ञान की तेज गति ने मनुष्य के अस्तित्व के लिए अनगिनत खतरे भी पैदा कर दिए हैं।
लोगों के जीवन में लचीलापन खत्म होता जा रहा है। हम सब कुछ समय पर चाहते हैं। समय पालन और कार्य क्षमता के मामले में पागलपन की हद तक कठोर नजरिया रखने के अपने स्वभाव के कारण आज की सभ्यता को कई शारीरिक व मानसिक जटिलताओं ने घेर लिया है।
निजी तौर पर परफेक्शन हमारे लिए सांसारिकता से कटने की अजीब समस्या पैदा करता है, इसलिए जिंदगी में थोड़ी कमियां, थोड़ी सी नाकामियां और थोड़ा अधूरापन हमें जीवंत बनाए रखता है। हर वक्त घड़ी की घूमती सुइयों के गुलाम बनकर चलते रहने से जीवन का सारा रोमांच ही गायब हो जाएगा। शायर सही कहता है — ‘अच्छा है दिल के पास रहे पासबाने-अक्ल, लेकिन कभी-कभी इसे तन्हा भी छोड़ दे।’
hin_Deva hin_Deva hin_Deva hin_Deva hin_Deva hin_Deva hin_Deva